**Εθελοντισμός**

Είναι η οργανωμένη προσφορά έργου, αγαθών και κυρίως υπηρεσιών στο κοινωνικό σύνολο, χωρίς την απαίτηση ή την αναμονή ανταλλάγματος και ανάλογης αμοιβής. Η προσφορά αυτή γίνεται πάντοτε με προσωπική, ελεύθερη και ηθελημένη επιλογή.

**Λόγοι που γεννούν τον εθελοντισμό**

• Η κοινωνικότητα του ανθρώπου, η τάση του να συνυπάρχει και να συνδέεται με τους άλλους, το αναπόφευκτο συναίσθημα αλληλεγγύης και η διάθεση προσφο­ράς που αναπτύσσεται σε αυτόν.

1. Η ύπαρξη πολλών κοινωνικών προβλημάτων που χρονίζουν και παραμένουν ανε­πίλυτα. Προβλήματα όπως: εγκαταλελειμμένα παιδιά, διαλυμένες οικογένειες, άν­θρωποι αδύναμοι, μοναχικοί, περιθωριακοί (π.χ. τρίτη ηλικία), άνθρωποι με σοβα­ρά και δυσεπίλυτα προβλήματα υγείας ή με σημαντική οικονομική αδυναμία, που
δεν τους επιτρέπουν να ανταποκριθούν στις ανάγκες, στις απαιτήσεις της ζωής.
2. Επίσης, έκτακτες κοινωνικές ανάγκες, συνδεδεμένες με ανάλογες καταστροφές
(όπως σεισμοί, πλημμύρες κτλ.) αλλά και διοργανώσεις, αθλητικές και πολιτιστι­κές, για τη διεκπεραίωση των οποίων απαιτείται πρόσθετη, συμπληρωματική ερ­γασία (π.χ. Ολυμπιακοί, Μεσογειακοί Αγώνες), μια και δεν επαρκούν οι αρμό­διοι φορείς και τα θεσμικά όργανα των χωρών που τις αναλαμβάνουν.

**Τον εθελοντισμό στηρίζουν**

1. Η ισχυρή συλλογική συνείδηση, άνθρωποι με ανεπτυγμένο αίσθημα κοινωνικότητας.
2. Η ανθρωπιστική παιδεία, που προβάλλει ως μέγιστη αξία τον άνθρωπο και την α­νάγκη για ποιότητα ζωής.
3. Η σοβαρή και αξιόπιστη πολιτεία, που λειτουργεί με δημοκρατικές αρχές, στηρί­ζεται στους πολίτες και δε διστάζει καθημερινά να τους τονίζει ότι απαιτείται και
η δική τους δραστηριοποίηση, εκτός των θεσμών, ανεξάρτητα από τις τυπικές δια­δικασίες, ώστε να επιλυθούν αποτελεσματικά ορισμένα σύνθετα κοινωνικά προ­
βλήματα. Αναφερόμαστε δηλαδή σε μια πολιτεία που πείθει για την ποιότητα των
στόχων της και παράλληλα αντιπαλεύεται την αδράνεια, τον εφησυχασμό, την
κοινωνική αδιαφορία, τον ατομισμό.
4. Η προβολή της αξίας του εθελοντισμού από τους φορείς παιδείας, και κυρίως η
υπενθύμιση της από τα μέσα μαζικής ενημέρωσης με τη βοήθεια διαφημιστικών
μηνυμάτων.

Βέβαια, στο σημείο αυτό πρέπει να τονιστεί ότι οι εθελοντές δεν προσφέρουν μόνο στη χώρα τους, αλλά νοιάζονται για τον άνθρωπο οπουδήποτε κι αν βρίσκεται, π.χ. ασχολούνται με την αντιμετώπιση του υποσιτισμού στον Τρίτο κόσμο, ή στρα­τεύουν τις δυνάμεις τους για την επιτυχία ενός υψηλού σκοπού, την πραγμάτωση ε­νός ανωτέρου ιδανικού, π.χ. για την υλοποίηση της Ολυμπιακής ιδέας.

**Εχθροί του εθελοντισμού είναι**

1. Ο ατομισμός.
2. Ο άκρατος υλισμός, ο οποίος εξελίσσεται σε διαρκή και ανεξέλεγκτο καταναλωτισμό.
3. Ο ανταγωνισμός, που παίρνει τη μορφή της διαρκούς προβολής και της κυριαρχί­ας του ανθρώπου πάνω στους άλλους, της αδιαφορίας για το συνάνθρωπο.
4. Η δυσαρέσκεια των πολιτών προς την επίσημη πολιτεία, επειδή τη θεωρούν αδιά­φορη για τα προβλήματα τους, η αρνητική αυτή διάθεση τους μετασχηματίζει σε
αντιπάλους και όχι συμμάχους της.

**Φορείς στους οποίους μπορεί ο άνθρωπος να προσφέρει εθελοντική εργασία / αγαθά και υπηρεσίες**

1. Αιμοδοσία (εθελοντές αιμοδότες).
2. Σύλλογοι και οργανώσεις προστασίας του παιδιού (π.χ. Σύλλογος «Ελπίδα»,«Χαμόγελο του παιδιού», «Παιδικά χωριά SOS», «UNICEF»).
3. Οργανώσεις γιατρών που προσφέρουν ιατρικές συμβουλές και, γενικά, έργο σε θέ­ματα υγείας και ποιότητας ζωής («Γιατροί χωρίς σύνορα», «Γιατροί του κόσμου»)
4. Οικολογικές οργανώσεις ( Green Peace) και, γενικά, φορείς που προστατεύουν το φυσικό περιβάλλον (εθελοντές πυροσβέστες).
5. Ομάδες που αναλαμβάνουν τη διεκπεραίωση πολιτιστικών δραστηριοτήτων (π.χ .Εθελοντές για την Ολυμπιάδα του 2004).

Συχνά οι εθελοντικές δραστηριότητες έχουν τη σύμπραξη της Εκκλησίας ή άλ­λων φορέων, όπως δήμων και κοινοτήτων, και παίρνουν τη μορφή φιλανθρωπικής δραστηριότητας με τοπικό χαρακτήρα.

Στην εποχή μας, αφενός η επαύξηση των κοινωνικών προβλημάτων και αφετέ­ρου τα διογκωμένα φαινόμενα κοινωνικής απάθειας και αδιαφορίας καθιστούν την ανάγκη για εθελοντική προσφορά περισσότερο επιτακτική από ποτέ, μετασχηματί­ζοντας τη σε όαση αισιοδοξίας και ελπίδας για το μέλλον του κόσμου, μια και οι ε­θελοντές εξελίσσονται σε ανεξάντλητη πηγή ζωής.